Tüüp 61

Tüüp 61 (jaapani keeles ろくいちしきせんしゃ Kanji: 61式戦車) oli Jaapani põhilahingtank, mida kasutas Jaapani omakaitsejõudude maavägi.

Tanki hakati arendama 1954 ja esimesed masinad toodeti 1961. aasta aprillis. Tüübi number näitab aastat, mil tank kasutusele võeti. Aastatel 1961–1975 tootis Mitsubishi Rasketööstus (Mitsubishi Heavy Industries, Ltd) 560 tanki Tüüp 61.

Eellugu 
Pärast Teist maailmasõda peatati Jaapanis liitlasvägede ülemjuhataja käsul kogu sõjatehnika tootmine ja tehased suleti. Selle tulemusel Jaapani tehnoloogia soomustehnika tootmiseks vananes moraalselt. Kuid Korea sõja tõttu käskis ülemjuhataja Jaapanil taasrelvastuda. Alguses loodi relvastatud politseiüksused (Rahvuslik politseireserv, mis hiljem nimetati ümber rahvuslikeks julgeolekujõududeks ja lõpuks Jaapani enesekaitsejõudude maavägedeks). 

Ameeriklased varustasid Jaapanit tankidega M4A3E8 Sherman ja M24 Chaffee ning laenasid katsetamiseks ka tanke M47 Patton. Paraku oli keskmise jaapanlase kasv Shermanite ja Pattonite jaoks liiga väike ning juhtidel oli raskusi siduripedaalini ulatumisega. Lisaks oli Sherman juba tehniliselt vananenud. M24 Chaffee oli Jaapanis küll populaarne, kuid Korea sõda näitas, et jäi Nõukogude tankide T-34/85 vastu liiga nõrgaks. Seega olid Jaapani enesekaitsejõudude tankid vananenud ega vastanud vajadustele. Jaapanil oli kaks võimalust: kas osta ameeriklastelt uusi tanke M46 Patton, hiljem ka M47 Patton, või töötada välja oma tank. Kuna USA tankid olid kallid ja M47 ei vastanud ka jaapanlaste nõudmistele, siis otsustati välja töötada oma tank.

Arendustöö 
Uut tanki hakati välja töötama 1954, arvestades jaapanlaste kasvu ja Jaapani infrastruktuuri võimet. Suuremaid USA tanke ei saanud mõnesse Jaapani ossa transportida. Aastal 1957 valmis 4 prototüüpi: 2 tanki ST-A1 ja 2 tanki ST-A2. Neile järgnesid 2 tanki ST-A3 ja 10 tanki ST-A4. Viimased loeti pärast põhjalikke katseid rahuldavateks ja 1961. aasta aprillis läks uus tank nime Tüüp 61 all tootmisesse.

Tank pidi vastama kolmele nõudmisele. Esiteks pidid tanki mõõtmed ja kaal sobima selleks, et tanke saaks rongidega teisaldada. See võimaldaks suhteliselt väikest arvu tanke tõhusalt kasutada. Teiseks ei tohtinud tanki soomus kaaluda üle 25 tonni, kuid ometi pidi tank olema võimalikult hästi kaitstud. Ja kolmandaks pidi peakahur olema 90 mm.

Kirjeldus 
Tank Tüüp 61 on 8,19/6,03 m pikk, 2,95 m lai ja 2,49 m kõrge. Ta kaalub 35 tonni, tema kliirens on 40 cm ja meeskonda kuulub 4 inimest.

Tüübi 61 kere on keevitatud ja torn valatud terasest ning meenutab välimuselt M47 Pattonit. Torni tagaosas on väljaulatuv nišš, mille küljes on lehtmetallist varustusekast.

Juht istub keres ees paremal ja pääseb tanki läbi luugi oma pea kohal. Juht on varustatud kolme periskoobiga.

Komandör, laadur ja sihtur asuvad tornis. Komandör on tornis paremal ja tema pea kohal asub väike torn, mida saab 360° pöörata. Komandöril on 12 vaatluspilu, 12-kordse suurendusega kaugusmõõtur ja üks 7-kordse suurendusega periskoop. Komandöri tornil on taha avanev luuk.

Laadur on tornis vasakul ja tema varustuse hulka kuuluvad vaatlusseadmed. Laaduri kohal on taha avanev luuk.

Sihtur istub tornis vasakul ja on lisaks vaatlusseadmetele varustatud 6-kordse suurendusega sihtimisperiskoobiga.

Torni pööratakse elektrimootoriga, kuid häda korral saab seda ka käsitsi teha. Ballistiliselt on tank üldiselt hea kujuga, kuigi torni tagaosas on mürsulõks.

Relvastus 

Pearelvaks on 90 mm tankikahur Tüüp 61, mida tootis Jaapani Terasetööstus. Kahuril on gaaside ejektor ja T-kujuline ühe kambriga suudmepidur, kuid kahur on stabiliseerimata, mistõttu liikumise pealt ei saa täpselt tulistada. Tankil puudus ka ABK-kaitse süsteem ja algselt ka seadmed öiseks lahingutegevuseks. Hiljem lisandusid infrapunane sõidutuli ja infrapunane otsimistuli pearelvast vasakul.

Pearelvaga paralleelselt paikneb 7,62 mm kuulipilduja M1919 A4. Komandöri torni juurde on paigutatud 12,7 mm õhutõrjekuulipilduja M2 Browning. Mõnele mudelile lisati ka kaitsekilp. Hiljem lisati mõlemale poole torni 3 suitsugranaadiheitjat

Tanki lahinguvaru oli 50 suurtükimürsku ja 4000/525 padrunit kuulipilduja jaoks.

Tüübi 61 soomus oli kere esiküljel 46 mm, külgedel ja tagaküljel 25 mm ning peal 15 mm paks. Torni soomus oli paksem: esiküljel 64 mm, külgedel 40 mm.

Mootor ja käiguosa 
Tanki jõuallikas oli Mitsubishi Tüüp 12 HM 21 WT 12 silindriline õhkjahutusega diiselmootor, mis arendas 2100 pöörde juures võimsust 570 hobujõudu (447 kW). Lisaks kasutati Mitsubishi käigukasti, millel oli 5 edasi- ja üks tagasikäik. Käiguvahetus toimus käsitsi pneumaatilise servomehhanismi abil..

Maanteel suutis Tüüp 61 arendada kiirust 45 km/h ja läbida ilma tankimata 200 km. Vees ta sõita ei saanud.

Tanki roomikud on 500 mm laiused. Veermik koosneb 6 paarist kummikattega maanteerattast, veorattast taga, tugirattast ees ja roomiku 3 tugirullikust. Kasutati väändvedrustust. Esimene, teine, viies ja kuues maanteeratas on varustatud amortisaatoriga.

Kasutamine 

Tüüpi 61 toodeti aastatel 1961–1970 560 tükki. Tüüp 61 oli juba tootmisse minnes ajast maha jäänud: selle soomus ja pearelv olid liiga nõrgad, tulejuhtimisseadmed lihtsakoelised, puudus ABK-kaitse ja esimestel mudelitel ka võime öiseks lahingutegevuseks. Järgmise tanki Tüüp 74 väljatöötamine algas samal ajal kui Tüüp 61 teenistusse võeti (1962. aastal). Vaatamata puudustele, kasutati Tüüpe 61 koos uuemate tankidega Tüüp 74 ja Tüüp 90 2000. aastani.

Variandid 
 Tüüp 67 – sillapaigaldustank. Tanki torn on eemaldatud ja asendatud USA M48 tüüpi ette avaneva sillaga. Meeskond on kolmeliikmeline ja relvastuseks on üks 7,62 mm kuulipilduja.
 Tüüp 67 – inseneritank. Mõeldud pioneeritöödeks lahinguväljal. Meeskond on neljaliikmeline. Relvastuseks on üks 7,62 mm ja üks 12,7 mm kuulipilduja.
 Tüüp 70 – evakueerimistank. Tanki torn on asendatud pealisehitisega. Selle taga asub vints ja ees A-raamiga kraana. Masinas kantakse tööriistu ja ees asub sahk, mille abil ühtlasi tanki stabiliseeritakse kraana kasutamise ajal. Relvastus koosneb 81 mm miinipildujast ning 12,7 mm ja 7,62 mm kuulipildujast. Meeskond on neljaliikmeline.
 Tüüp 61 – õppetank

Viited

Kirjandus 
 Christopher Chant World Encyclopedia of the Tank. Second edition Inglismaa Sutton Publishing 2002 ISBN 0750931477 Inglise k.
 Marsh Gelbart Tanks. Maint Battle tanks and light tanks Brassey's UK 1996 ISBN 978-1857531688 Inglise k.
 Christopher F. Foss Jane's World Armoured Fighting Vehicles Macdonald and Jane's Publishers Limited, London 1976 ISBN 0-35401-022-0 Inglise k.

Välislingid 

 Type 61 Main Battle Tank veebilehel howstuffworks.com

Jaapani tankid
Keskmised tankid